Predkladacia správa

Vláda SR na svojom rokovaní dňa 29. januára 2014 schválila materiál „Návrh legislatívneho zabezpečenia Národného projektu Elektronické služby Centrálneho elektronického priečinka“ uznesením č. 51/2014.  V časti B.3. tohto uznesenia bola uložená úloha predložiť návrh zákona o správe, prevádzke a používaní centrálneho elektronického priečinka pri dovoze, vývoze a tranzite tovaru. 
 
Cieľom návrhu zákona je zabezpečiť plnohodnotné uplatňovanie a využívanie informačného systému, ktorý bol vybudovaný v rámci projektu Elektronické služby centrálneho elektronického priečinka, spolufinancovaného z prostriedkov Európskeho fondu regionálneho rozvoja prostredníctvom Operačného programu Informatizácia spoločnosti - OPIS. 
 
Návrh zákona o správe, prevádzke a  používaní informačného systému Centrálny elektronický priečinok pri dovoze, vývoze a tranzite tovaru a ktorým sa dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) nadväzuje na skôr prijaté všeobecne záväzné právne predpisy pre oblasť elektronickej komunikácie, ktorými sú najmä zákon o e-Governmente a zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov. Uvedené právne predpisy spolu vytvárajú legislatívne predpoklady pre elektronizáciu služieb v medzinárodnom obchode.
 
Účinnosť zákona sa z dôvodu doplnenia prechodného ustanovenia zákona o e-Governmente týkajúceho sa aktivácie elektronických schránok pre právnické osoby navrhuje dňom vyhlásenia, okrem čl. I, ktorého účinnosť sa navrhuje od 1. októbra  2014.
 
Predkladaný návrh zákona nebude mať vplyv na rozpočty obcí a vyšších územných celkov.
 
Predkladaný návrh zákona je v súlade s Ústavou Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.